Brú var byggð á Bláskeggsá í Hvalfirði árið 1907 og stendur hún enn og ber vitni um verkmenningu síns tíma . Bláskeggsárbrú er með steinsteyptum boga og er ein af fyrstu brúm þeirrar gerðar sem byggð var á Íslandi . Þór Magnússon þáverandi þjóðminjavörður lét setja brúna á skrá yfir friðlýstar forleifar árið 1978 en brúin er þar með eina mannvirki sinnar tegundar sem hefur verið friðlýst samkvæmt þjóðminjalögum . Í tilefni af 100 ára afmæli brúarinnar á síðasta ári hefur verið ákveðið að færa hana til upprunalegs horfs . Brúin dregur nafn sitt af Þorvaldi Bláskegg sem var bóndi á Sandi á tímum Harðar Grímkelssonar , aðal sögupersónu Harðar sögu og Hólmverja sem gerist einmitt að megninu til á þessum slóðum . Þorvaldur Bláskeggur féll þar við árósana er bændur réðust á Hólmverja , sem sóttu sér vatn í ána . Brúin var fyrst byggð 7 metra löng og 2,8 m breið , steyptur bogi á undirstöðum úr hlöðnu grjóti . Boginn var fylltur jarðvegi til að halda jafnri hæð vegarins yfir brúna og utan á hann voru steyptar hliðar til að halda fyllingunni á sínum stað . Í seinni heimsstyrjöldinni breikkuðu Bretar brúna til vesturs um 0,8 metra þar sem um er að ræða steypta viðbót við hlöðnu stöplana . Þá voru einnig settir stálboltar með timburgólfi til að dreifa álaginu af sívaxandi umferð . Brúin var í notkun allt til ársins 1951 þegar vegurinn var færður undir Þyrilsklif niður við sjó . Í tilefni af 100 ára afmæli brúarinnar á síðasta ári , var ákveðið að hefjast handa við endurbætur á henni , og færa til upprunalegs horfs sem fyrr segir . Verkefnið er samstarfsverkefni Vegagerðarinnar , Fornleifaverndar ríkisins og Hvalfjarðarsveitar . Er nú þegar búið að fjarlægja viðbætur við brúna frá stríðsárunum og hleðslumenn vinna að því að endurnýja grjóthleðslur aftan við bríkurnar og ofan við vængina . Brúin nýtur hylli margra þeirra sem aka um Hvalfjörð og njóta landslags , menningar og útivistar . Þá er leiðin yfir brúna og þar um kring vinsæl gönguleið og það verður stórskemmtileg viðbót við útivistarflóru Hvalfjarðar þegar endurbótum á Bláskeggsárbrú verður lokið .